محمد یوسف ٹینگ چھِ کلچرکٮ۪ن رنگا رنگ انہارن و ون ،ژھٲنڈ ، چھٲنۍ تہٕ زول دِنہٕ باپتھ باقٕے قابلِ بروسہٕ تحقیقی ؤسیلو علاوٕ زبان اکھ موٗلی ماخذ مانان ۔ اوے تہٕ چھِ تِم لفظن ،محاورن ، دٔپۍ تٮ۪ن تہٕ لُکہٕ و وتِر علاوٕ تحریری ادبس سٔنِتھ سٔزِتھ تمدنس تہٕ اَمہ کٮ۪ن وِہٮ۪ن ژھونڈ ژھٲر دِوان روزان۔ تہندۍ کِنۍ چھِ پرٲنۍ لفٕظ تہٕ محاورٕ لِسٲنی فوسِل تہٕ ورتاوس منز یِنہٕ وٲلۍ بدس لفٕظ کلچرٕکۍ زِندٕ نُمایندٕ ۔باضے چھُ مختلف قومن درمیان تمُدنی رِشتن ہُند و ون زبانن ہٕندِ مطالعہٕ سٍتۍ مُمکن تہ سپدان تہٕ سہل تہ۔ اَوے چھُ فٲضِل مقالہٕ نگارن" لفظہٕ راش تہٕ وٲنجہ گاش" عنوانس تحت لفظن وَچھ پھُشِتھ تہٕ وٹھ کٲسِتھ دِلچسپ زان آیٔژ تھاوٕنُک اکھ سِلسلہٕ شروع کورمُت تہٕ از تام چھَن ہتھ پیٹھی لفظن ہٕنز وضاحت کٔرِتھ تِمن اندر گُپِتھ تمدنی ژھاین گراین ہٕنز زان تہ دِژمٕژ۔ زیرِ نظر کِتابہ منز چھِ 76 تھن صفن پٮ۪ٹھ ژتجہن لفظن ہٕنز وضاحت درٕج، یۅسہٕ بجائے خود اکھ کارنامہٕ چھے۔ پزر چھُ یہ زِ یژھو کامٮ۪و خٲطرٕ گژھن عٲلمن ہٕنزٕ کمیٹیہ آسنہ، یُتھ اجتماعی طور سٔرِتھ سوٗنچِتھ کٲم سپدِ۔ ٹینگ صٲبٕنۍ یہ کٲم چھے اکہ وسیع تہٕ نَوِ انہارچہ تمدُنی لۅغژٕ سٲزی ہٕنزِ عمارٕژ باپتھ یہ دٔپۍ زِ تہ کٕنٕچ ہش کو شش ، یتھ پٮ۪ٹھ کُنہ زمانہٕ شاندار لٕر تعمیر سپدِ۔ تہُند عٔلِم،مطالعہٕ تہٕ مشٲہدٕ چھُ وسیع تہٕ سرون ، اماپوز تہ ٲسِتھ تہ چھُنہٕ ضروری زِ تِمن کیا ہٮ۪کہ نہٕ وشفہٕ گٔژِھتھ یا تہٕنز پرٮ۪تھ کانہہ وضاحت تہٕ راے کیا چھے حتمی۔ اَتھ سَنُن چھے عٲلمن تہٕ محققن ہٕنز کٲم فرہنگِ" زُفان گویا وجہاں پویاں"چھے اُتر پردیش کہ جونا پور قصبٕکۍ أکۍ شخصن ییمِس بدربن ناو چھُ ، از برونہہ637ؤری تالیف کٔرمٕژ۔ ٹینگ صٲبن چھُ زٕتووُہن صفن پٮ۪ٹھ پھٔہلِتھ فرہنگ زُفان گویا ‘ أکِس کٲشِرۍ سٕنزِ نظرِ منز"عنوانس تحت اَمہ ڈکشنری ہٕندٮ۪ن لفظن و ون دِوان تِتھۍ واریاہ لفظ وَنہ کٔڈۍمٕتۍ،یِمن متعلق لیوکھمُت چھُکھ زِ" یِم لفظ چھِ واریاہن صوٗرتن منز کٲشرِس اظہارس تیوٗت سُمِس سوم سپٕدمٕتۍ زِ از چھِ ماز تہٕ نَم ہوۍ اکھ أکِس سٍتۍ وٲٹِتھ تہٕ وابستہٕ۔ یِمن لفظن چھُ کٲشُر رۅخ مۅکھ تہٕ انہار﴿ ص 88،90﴾۔یِتھے پٲٹھۍ چھُ کٲشرِ کتابہ منز"دراوڈ تہٕ کٲشُر" سِلسِلُک ژوٗرِم مقالہٕ درٕج ۔ یِمن سارِنٕے موضوعن متعلق چھے مزید کٲم کرنٕچ تہٕ بیانن تہٕ انکشافن دَل چھَل دِنٕچ ضروٗرتھ ، یُتھ نوٮ۪ن سرحدن تاں نظر تہٕ پِلن واتہ ۔"کٲشِرۍ لُکہٕ بٲتھ تہٕ آنند کمار سوامی" مقالس منز چھُ کٲشرِ لُکہٕ شٲعری ہٕندٮ۪ن تحقیق کارن ہٕندِ باپتھ اکھ معنہ سوو نیب ۔ آنند کمار سوامی اوس 1877ءمنز لنکایہ منز زامُت۔ سُہ اوس ہندوستٲنۍ عٔلمن تہٕ فنن ہُند نقاد۔ امریکہ ہس منز اوس 8ستمبر 1947ءتام بوسٹن میوٗزیمُک Curator۔ 1911ءمنز آو سُہ انگریز آشینۍ ، یٔمِس ہندوستٲنۍ ناو رتن دیوی اوس ،ہٮ۪تھ کٔشیرِ ۔ یٔتہ کٔرِکھ لُکہٕ بٲتھ جمع۔ 1913ءمنز آیہ یِم بٲتھ شایع کرنہٕ۔ اَتھ سۅمبرنہ چھُ ناوThirty songs from Punjab and Kahsmir by Cummaraswami۔